MESTO HUMENNÉ

Všeobecne záväzné nariadenie č.  82/2005

o pravidlách času predaja v obchode a času prevádzky služieb na území mesta Humenné 

Mestské zastupiteľstvo v Humennom na základe ustanovenia § 4 ods. 3 písm. h) a § 6 ods. 1 zákona SNR č. 369/1990 Zb. o obecnom zriadení v znení neskorších predpisov a zákona SNR č. 634/1992 Zb. o ochrane spotrebiteľa v znení neskorších predpisov vydáva toto Všeobecne záväzné nariadenie ( ďalej VZN ) o pravidlách času predaja v obchode a času prevádzky služieb. 

Článok I

Úvodné ustanovenie 

1. Toto VZN určuje pravidlá času predaja v obchode a času prevádzky služieb v prevádzkach na území mesta Humenné.

2. Utvára podmienky pre riadne zásobovanie na území mesta Humenné. 

Článok II

Rozsah pôsobnosti

Toto VZN sa vzťahuje : 

a) na územie mesta Humenné 

b) na všetky právnické a fyzické osoby oprávnené na vykonávanie obchodnej činnosti. 

Článok III

Vymedzenie pojmov

1. Obchodnou činnosťou sa rozumie vykonávanie maloobchodnej činnosti a poskytovanie obchodných služieb v stálych prevádzkach.

2. Spotrebiteľom ( kupujúcim ) sa rozumie fyzická alebo právnická osoba, ktorá nakupuje tovar, alebo nakupuje služby.

3. Predávajúcim ja osoba, ktorá spotrebiteľovi predáva tovar, alebo poskytuje služby. 

4. Prevádzkou je priestor, v ktorom sa prevádzkuje živnosť.

5. Čas predaja v obchode a čas prevádzky služieb je prevádzková doba, resp. prevádzkový čas  určený pre spotrebiteľa.  

Článok IV

Čas predaja v obchode a čas prevádzky služieb

1. Čas predaja v obchode a čas prevádzky služieb mesto povoľuje, prípadne mení v súlade s miestnymi  a regionálnymi záujmami tak, aby boli uspokojené potreby obyvateľov mesta. Na základe toho sa stanovuje : 

a) Všeobecný prevádzkový čas v prevádzkach obchodu a služieb na území mesta Humenné v rozsahu od 06.00 hod. do 22.00 hod.

b) Pri povolení prevádzkového času mesto Humenné vychádza z maximálne pružnej doby, aby boli uspokojené potreby obyvateľov mesta a požiadavky podnikateľov. O povolení prevádzkového času  nad rámec všeobecného prevádzkového času rozhoduje mesto Humenné.

2. Na území mesta Humenné môže podnikateľský subjekt začať, prípadne meniť účel podnikania v prevádzke až po schválení prevádzkového času, po vydaní kladného stanoviska  mesta k umiestneniu prevádzky, rozhodnutia stavebného úradu, ak je to   potrebné a pod. 

  Týmito stanoviskami nie sú dotknuté ďalšie stanoviská mesta vydávané podľa osobitných                 predpisov ( napr. stanoviská v zmysle stavebného zákona a pod. ).

3. Podnikateľ, ktorý bude vykonávať obchodnú činnosť a poskytovať služby v prevádzke na území mesta Humenné, musí písomne požiadať mesto Humenné o povolenie  prevádzkového času. Zmenu prevádzkového času môže uskutočniť iba so súhlasom mesta a na základe písomnej žiadosti.

4. K žiadosti o povolenie  podnikateľ ( žiadateľ ) doloží : 

a) oprávnenie na podnikateľskú činnosť, platný živnostenský list, poprípade výpis z obchodného registra, alebo iné právne platné doklady osvedčujúce právoplatnosť začatia podnikateľskej činnosti v zmysle iných právnych predpisov, 

b) nájomnú zmluvu s vlastníkom objektu prípadne pozemku, s uvedením predmetu podnikateľskej činnosti; ak je žiadateľ podnájomníkom a nájomná zmluva neobsahuje súhlas prenajímateľa k podnájmu priloží písomný súhlas prenajímateľa k podnájmu; ak je žiadateľ vlastníkom objektu doloží list vlastníctva,

c) stanovisko hygienika, ak to účel prevádzky vyžaduje,

d) stanovisko dopravného inšpektorátu, ak to účel prevádzky vyžaduje z hľadiska dopravného riešenia, dostatočného parkovania a pod.,

e) stanovisko požiarnikov, ak to účel prevádzky vyžaduje ( napr. maloobchodný predaj pyrotechnických výrobkov ),

f) stanovisko Technických služieb k vývozu tuhého komunálneho odpadu, 

5. Mesto Humenné povoľuje čas predaja v obchode a čas prevádzky služieb v prevádzkach na území mesta Humenné rozhodnutím. 

Mesto Humenné nevydáva rozhodnutia v zmysle tohto VZN v súvislosti s podnikateľskou činnosťou v prípade, ak podnikateľ nezriaďuje na území mesta Humenné prevádzku, ale vykonáva ambulantný predaj. Podmienky ambulantného predaja na území mesta Humenné upravuje osobitné VZN.

6. V odôvodnených prípadoch pri posudzovaní žiadosti v lokalite s možnosťou narušovania občianskych vzťahov v susedstve a v danej lokalite ( pohostinská činnosť, priemyselná výroba, autoopravárenské služby a iné špecifické činnosti ), mesto Humenné spolupracuje s Komisiou pre správu majetku a podnikateľskú činnosť. 

7. V prípade, že podnikateľ nepožiada mesto o povolenie prevádzkového času alebo predloží návrh prevádzkového času v obchode a času prevádzky služieb v rozpore so záujmami mesta a jeho občanov, na základe opodstatnených sťažností na rušenie nočného kľudu, prípadne porušovanie verejného poriadku, poškodzovanie životného prostredia činnosťou prevádzky a pod., mesto mu určí prevádzkový čas v súlade s týmto VZN. 

8. Už povolený prevádzkový čas môže mesto meniť, prípadne upravovať z vlastného podnetu v prípade verejného záujmu, resp. uplatňovaných opodstatnených sťažností na prevádzku. 

9. Žiadosť o jednorázové predĺženie prevádzkového času z dôvodu konania spoločenských akcií ( svadby, stužkové, životné jubileá a pod. ) v prevádzke je potrebné predložiť mestu minimálne 3 dni pred konaním akcie.  

Článok V

Dočasné uzatvorenie prevádzky

1. Na dočasné uzatvorenie prevádzky je potrebný písomný súhlas mesta na základe žiadosti podnikateľa.

2. Vo výnimočných prípadoch dočasného uzatvorenie prevádzky je potrebný súhlas mesta na základe písomnej žiadosti podnikateľa, ktorá bude predložená najneskôr do 3 dní od uzatvorenia prevádzky.

3. Podnikateľ dočasné uzatvorenie prevádzky označí na vhodnom a trvalo viditeľnom mieste prevádzky s uvedením : 

a) začiatku dočasného uzatvorenia

b) konca dočasného uzatvorenia

c) dôvodu uzatvorenia a náhradného predaja ( služby ).

Článok VI 

Kontrolná činnosť

    Kontrolnú činnosť nad dodržiavaním tohto VZN na území mesta Humenné vykonávajú : 

1. Primátor mesta Humenné, poslanci Mestského zastupiteľstva mesta Humenné v rozsahu svojich právomocí daných zákonov č. 369/1990 Zb. o obecnom zriadení v znení neskorších predpisov. 

2. Zamestnanci mesta : 

      a ) pracovníci útvaru hlavného kontrolóra,

      b)  poverení pracovníci oddelenia správy majetku a podnikateľskej činnosti, 

      c)  mestská polícia. 

Článok VII

Sankčné opatrenia 

1. Porušenie ustanovení tohto VZN bude riešené v zmysel zákona č. 372/1990 Zb. o priestupkoch v znení neskorších predpisov.

2. Primátor mesta môže uložiť podnikateľovi pokutu do 200 000.- Sk za porušenie tohto VZN podľa príslušných ustanovení zákona č. 369/1990 Zb. o obecnom zriadení v znení neskorších predpisov.  

Článok VIII

Spoločné a záverečné ustanovenia

1. Podnikateľ je povinný označiť prevádzkareň v zmysel § 7 ods. 3 Obchodného zákonníka a § 14 zákona č. 634/92 Zb. o ochrane spotrebiteľa v znení neskorších predpisov. V záujme informovanosti obyvateľov umiestniť na vhodnom a trvalo viditeľnom mieste prevádzkarne nasledovné údaje : 

a) obchodné meno a sídlo, 

b) meno a priezvisko osoby zodpovednej za činnosť prevádzkarne,

c) prevádzkový čas určený pre spotrebiteľa,

d) kategória, skupina a trieda pohostinských  prevádzkarní a ubytovacích zariadení.

2. Zrušenie prevádzky  je podnikateľ povinný písomne oznámiť mestu najneskôr do 3 dní a na viditeľnom mieste prevádzky umiestniť oznámenie o jej zrušení.

Pri zrušení prevádzky je podnikateľ povinný informovať mesto v súlade s príslušnými ustanoveniami zákona č. 634/1992 Zb. o ochrane spotrebiteľa v znení neskorších predpisov o tom, kde a kto je povinný vyrovnať prípadné záväzky. 

3. Pri vykonávaní podnikateľskej činnosti sú podnikatelia okrem dodržiavaní iných platných predpisov a ustanovení všeobecne záväzných predpisov mesta Humenné povinní dodržiavať povolený čas predaja v obchode a čas prevádzky služieb. 

4. Dňom nadobudnutia účinnosti  tohto VZN sa ruší VZN mesta Humenné č. 61/2001 o podmienkach podnikania na území mesta Humenné a doplnok č. 1 k VZN č. 61/2001.

5. Toto VZN bolo schválené na Mestskom zastupiteľstve v Humennom dňa  22. februára 2005 a nadobúda účinnosť 15. dňom po vyvesení na úradnej tabuli a platí na celom území mesta Humenné.

MUDr. Vladimír Kostilník 

primátor mesta 

